Tiedätkö sinä, mitä nämä ovat?

Tiedätkö sinä, mitä nämä ovat? Tapani Niemi

Kemijärveläisestä lomakeskuksesta on löytynyt kaksi erikoista esinettä, joiden merkitys on löytäjilleen mysteeri. Pitkulaiset puiset esineet ovat samanlaiset ja ne ovat käsin tehtyjä, mutta mihin tarkoitukseen? Lappilaiselle perinnetiedolle on nyt tarvetta.

Liisa Tervo ja hänen miehensä löysivät kummalliset esineet kunnostaessaan Vuostimojärven vanhaa koulua lomakeskukseksi. Puuesineet löytyivät hiihtovälineiden, lasten leikkikalujen ja monenmoisen rojun seasta. Pariskunta on kysellyt niin matkailijoilta kuin kyläläisiltäkin, mihin ihmeen tarkoitukseen esineet on tarkoitettu. Toistaiseksi kukaan ei ole tiennyt.

– Siivousvaiheessa olin jo heittää nämä nuotioon, mutta päätin jättää heittämättä. Haluan tietää, mitä nämä on ja mitä näillä tehdään, mutta ei se ole tämän muutaman vuoden aikana selvinnyt, Liisa Tervo kertoo.

Edes vanhemmat ihmiset eivät ole keksineet esineiden käyttötarkoitusta, vaikka sitä on kysytty erityisesti heiltä.

Esineet muistuttavat lumikenkiä, mutta tuskin ovat - mitään siteiden paikkoja niissä ei ole.

– Joku kyllä arveli näitä lumikenkien muoteiksi, mutta ei ne minusta oikein passaa siihenkään, Liisa Tervo sanoo.

Kuka tietää?

Liisa Tervon ja hänen miehensä hallussa oleville arvoituksellisille esineille haetaan nyt selitystä viisaalta Lapin väestöltä. Esineet on valmistettu halkaistuista puukepeistä, joiden päissä on tukisiteet. Keskiosassa on ihmispään mentävä aukko ja mittaa esineillä on reilut puolitoista metriä.

Jos jollakulla on tietoa tällaisten esineiden käyttötarkoituksesta, voi ottaa yhteyttä Liisa Tervoon numeroon 0400 - 283 543.